Армырамэ емыкIу къащIынут
«Спартак-Налшык» (Налшык) — «ЕсэнтIыгу» (ЕсэнтIыгу) — 2:1 (1:0). Налшык. «Спартак» стадион. ШыщхьэуIум и 15-м. ЦIыхуи 150-рэ еплъащ.
Судьяхэр: Матвеев (Троицк), Гаджигусейнов (Мэхъэчкъалэ), Бахус (Краснодар).
«Спартак-Налшык»: Антипов, Сындыку, Шумахуэ З., Ольмезов, Шумахуэ И., Мэкъуауэ, Дэхъу (КIэдыкIуей, 60), Бенедык (Бахъсэнокъуэ, 85), Къумыкъу И., Багъэтыр (Бажэ, 71), Ашуев (Черткоев, 60).
«ЕсэнтIыгу»: Кулик, Айвазянц (Шамин, 46), Бурков (Лаврентьев, 46), Дзасохов (Хачатурян, 81), Дьяконов, Магомедов, Блиадзе, Карапетян (Миндадзе, 46), Дзиов, Бацэ (Моргоев, 86), Яськов.
Топхэр дагъэкIащ: Къумыкъу И., 45+1 (1:0). Бацэ, 48 (1:1). Бажэ, 90-пенальтикIэ (2:1).
Дагъуэ къыхуащIащ: Дзиовым, Багъэтырым, КIэдыкIуейм, Шаминым.
Вэсэмахуэ Налшык щызэхуэзат Урысей Федерацэм футболымкIэ и етIуанэ дивизионым и Япэ гупым 2021 — 2022 гъэхэм щекIуэкI зэхьэзэхуэм и пэщIэдзэ джэгугъуищми текIуэныгъэм и IэфIагъыр щызыхэзымыщIа ди щIалэхэмрэ псоми къыщыхагъэщIа «ЕсэнтIыгумрэ». Абы къыхэкIыу я тренер нэхъыщхьэ Заздравных трагъэкIарэ и пIэкIэ зыри ямыгъэувауэ хьэщIэхэр къэкIуат. Къыпщыхъунут «Спартак-Налшыкым» тыншу япэ текIуэныгъэр зыIэригъэхьэну, нэхъапэкIэ щыIа зэIущIэхэм ар ЕсэнтIыгум и командэм сыт щыгъуи ефIэкIыу зэрыщытари я щытыкIэ гугъум хэплъхьэжмэ. АрщхьэкIэ, ерагъкIэщ очкоищыр зэрызыIэригъэхьар.
Пэжщ, хэгъэрейхэр ебгъэрыкIуэ зэпыту джэгур екIуэкIащ. Iэмал гъуэзэджэ куэди къахукъуэкIат топ дагъэкIыну. Къапщтэмэ, Багъэтыр Альберт штрафнойр игъэзэщIа иужькIэ, хьэщIэхэр къезыгъэлар гъуэм и пкъоращ. Бенедык Данили щхьэкIэ зэуа топым «ЕсэнтIыгум» и гъуащхьэтетыр зэрыпэлъэщар къэщIэгъуейщ.
«Спартак-Налшыкым» бжыгъэр къыщызэIуихыфар джэгум и япэ Iыхьэм къыщIагъуа дакъикъэращ. Угловой къыхата иужькIэ Ашуев Магомед топыр щхьэкIэ гъуэм нэхъ пэгъунэгъуж ищIащ икIи, абы япэу нэса Къумыкъу Ислъам, ар гъуащхьэтетым щхьэпридзащ.
Бжыгъэр къызэIуахарэ я лъэр жан хъуауэ загъэпсэхуну налшыкдэсхэр джэгупIэ губгъуэм икIащ. Къызэрихьэжу я гукъыдэжыр къызэпиудащ иджыблагъэ ди командэм и гъуащхьауэ нэхъыфIу щыта Бацэ Къантемыр. «Спартак-Налшыкыр» къыщыхуэмеижым ар гъунэгъу ЕсэнтIыгум Iэпхъуащ икIи и зэфIэкIыр лъагэу къызэрынэжыр ди тренерхэм иджыри зэ наIуэ ящищIащ. Гъуащхьэтет Антипов Антон гъуэм къызэрыдэкIуэтыкIар къилъагъури, абы топыр Iэзэу блигъэкIащ. Иджыблагъэ зыхэта гупым топ зэрыхудигъэкIам Къантемыр щыгуфIыкIыщакъым икIи и зыIыгъыкIэмкIэ ар къигъэлъэгъуащ.
АдэкIэ «Спартак-Налшыкым» псори щIэрыщIэу къыщIидзэжын хуей хъуащ. ЕмыкIут уи стадионым щыхыумыгъэщIэфыну пэщIэдзэ джэгугъуищми бжыгъэшхуэ защIэкIэ щыфIахьауэ зэхьэзэхуэм иужь дыдэ увыпIэр щызыIыгъ командэр. А напэтехым налшыкдэсхэр къизышар зэIущIэм и кIэухым кърагъэхьа КIэдыкIуей Хьэкимрэ Бажэ Амиррэщ. Джэгум хухаха зэманыр щиух дыдэм зым пенальти къилэжьащ, адрейм гъуэзэджэу ар игъэзэщIащ. Апхуэдэ щIыкIэкIэ, гугъуехьышхуэ пылъу ди щIалэхэм япэ текIуэныгъэр щызыIэрагъэхьащ Урысей Федерацэм футболымкIэ и етIуанэ дивизионым и Япэ гупым иджыблагъэ щыщIэзыдза зи чэзу зэхьэзэхуэм. АдэкIэ нэхъ тынш хъуну къыщIэкIынщ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм и зи чэзу джэгугъуэм кърикIуа бжыгъэхэм: «Анжи» (Мэхъэчкъалэ) — «Динамо» (Ставрополь) — 2:1, «Чайка» (Песчанокопскэ) — «Черноморец» (Новороссийск) — 1:0, «ТIуапсы» (ТIуапсы) — «Алания-2» (Владикавказ) — 3:1, «Мэшыкъуэ-КМВ» (Псыхуабэ) — «Биолог-Новокубанск» (Прогресс) — 2:0, «Форте» (Таганрог) — «Динамо» (Мэхъэчкъалэ) — 1:1, «Дружба» (Мейкъуапэ) — СКА (Дон Iус Ростов) — 1:4.
«Кубань-Холдинг» (Павловск) — «Ротор-2» (Волгоград) зэIущIэр ягъэIэпхъуащ.
КъыкIэлъыкIуэ джэгугъуэр «Спартак-Налшыкым» пщэдей, шыщхьэуIум и 18-м, иригъэкIуэкIынущ. Прогрессым ди щIалэхэр щаIущIынущ абы и «Биолог-Новокубанск»-м.
Хьэтау Ислъам.
